LT Europos Sąjungos oficialusis leidinys L 96/44

KOMISIJOS REGLAMENTAS (ES) 2017/627

2017 m. balandžio 3 d.

kuriuo dėl didžiausios leidžiamosios fenpiroksimato, triadimenolo ir triadimefono koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą, 17 straipsnį, 18 straipsnio 1 dalies b punktą ir 49 straipsnio 2 dalį,

kadangi:

(1) didžiausia leidžiamoji fenpiroksimato liekanų koncentracija (toliau – DLK) nustatyta Reglamento (EB) Nr. 396/2005 III priedo A dalyje. Triadimenolo ir triadimefono DLK nustatyta to reglamento II priede ir III priedo B dalyje;

(2) pagal Reglamento (EB) Nr. 396/2005 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl nustatytos dabartinės fenpiroksimato DLK (2). Ji pasiūlė pakeisti liekanų apibrėžtį ir padarė išvadą, kad trūksta tam tikros informacijos apie citrusiniams vaisiams, obuoliams, kriaušėms, svarainiams, šliandroms, lokvoms, abrikosams, vyšnioms, persikams, slyvoms, valgomosioms vynuogėms, vynuogėms vynui gaminti, braškėms ir žemuogėms, gervuogėms, paprastosioms gervuogėms, avietėms, mėlynėms, vaivorams ir šilauogėms, spanguolėms, serbentams (raudoniesiems, juodiesiems ir baltiesiems), agrastams, erškėtuogėms, šilkmedžio uogoms, gudobelės vaisiams, šeivamedžio uogoms, pomidorams, paprikoms, baklažanams, agurkams, kornišonams, cukinijoms, pupelėms (šviežioms, su ankštimis), apyniams, galvijų kepenims ir inkstams, avių kepenims ir inkstams bei ožkų kepenims ir inkstams nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta dabar taikoma arba Tarnybos nustatyto dydžio DLK. Ši DLK bus peržiūrėta. Atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo. Tarnyba padarė išvadą, kad nėra informacijos apie riešutams, kinkanams, avokadams, bulvėms, gumbiniams salierams, valgomosioms ybiškėms, melionams, moliūgams ir pupelėms (šviežioms, be ankščių) nustatytas DLK ir kad rizikos valdytojai turi papildomai tai apsvarstyti. Šiems produktams DLK turėtų būti nustatyta pagal konkrečią nustatymo ribą. Atsižvelgiant į po pagrįstos nuomonės paskelbimo Jungtinių Amerikos Valstijų pateiktą papildomą informaciją apie gerąją žemės ūkio praktiką, Reglamento (EB) Nr. 396/2005 II priede citrusiniams vaisiams, migdolams, obuoliams, kriaušėms, vyšnioms ir spanguolėms turėtų būti nustatyta esamo dydžio DLK. Ši DLK bus peržiūrėta. Atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo;

(3) pagal Reglamento (EB) Nr. 396/2005 (3) 12 straipsnio 1 dalį Tarnyba pateikė pagrįstą nuomonę dėl nustatytos dabartinės triadimenolo DLK. Ji pasiūlė pakeisti liekanų apibrėžtį ir padarė išvadą, kad trūksta tam tikros informacijos apie obuoliams, valgomosioms vynuogėms, vynuogėms vynui gaminti, braškėms ir žemuogėms, mėlynėms, vaivorams ir šilauogėms, serbentams, agrastams, griežčiams, ropėms, pomidorams, paprikoms, baklažanams, agurkams, kornišonams, cukinijoms, melionams, moliūgams, arbūzams, artišokams, rapsų sėkloms, miežių grūdams, avižų grūdams, rugių grūdams, kviečių grūdams, apyniams, cukriniams runkeliams, kiaulių raumenims, riebalams, kepenims ir inkstams, galvijų raumenims, riebalams, kepenims ir inkstams, avių raumenims, riebalams, kepenims ir inkstams, ožkų raumenims, riebalams, kepenims ir inkstams, naminių paukščių raumenims, riebalams, kepenims ir inkstams, galvijų, avių, ožkų ir arklių pienui ir paukščių kiaušiniams nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams nėra, Reglamento (EB) Nr. 396/2005 II priede tiems produktams turėtų būti nustatyta dabartinio arba Tarnybos nustatyto dydžio DLK. Ši DLK bus peržiūrėta. Atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo. Tarnyba padarė išvadą, kad trūksta tam tikros informacijos apie bananams, ananasams, valgomosioms ybiškėms, briuseliniams kopūstams, porams, grikių grūdams, sorų grūdams, dvispalvių sorgų grūdams ir kavos pupelėms nustatytą DLK ir kad rizikos valdytojai turi papildomai tai apsvarstyti. Šiems produktams DLK turėtų būti nustatyta pagal konkrečią nustatymo ribą;

(4) triadimefono neįtraukimas į Direktyvos 91/414/EEB I priedą numatytas Komisijos sprendime Nr. 2004/129/EB (4). Atšauktos visos išduotos augalų apsaugos produktų, kuriuose yra veikliosios medžiagos triadimefono, registracijos. Todėl pagal Reglamento (EB) Nr. 396/2005 17 straipsnį kartu su to paties reglamento 14 straipsnio 1 dalies a punktu to reglamento II priede ir III priedo B dalyje šiai veikliajai medžiagai nustatyta DLK turėtų būti išbraukta;

(5) produktams, kuriems apsaugoti nesuteiktas atitinkamo augalų apsaugos produkto naudojimo leidimas ir kuriems nenustatytas leidžiamasis importo nuokrypis ar kodekso didžiausios leidžiamosios koncentracijos (CXL) vertės, DLK turėtų būti nustatyta atsižvelgiant į konkrečią nustatymo ribą arba atitikti numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(6) Komisija konsultavosi su Europos Sąjungos etaloninėmis pesticidų liekanų laboratorijomis dėl būtinybės pakoreguoti tam tikras nustatymo ribas. Šios laboratorijos dėl kelių medžiagų padarė išvadą, kad dėl su tam tikromis prekėmis susijusios technikos raidos reikia nustatyti joms skirtas konkrečias nustatymo ribas;

(7) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(8) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(9) todėl Reglamentas (EB) Nr. 396/2005 turėtų būti atitinkamai iš dalies pakeistas;

(10) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis;

(11) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(12) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II, III ir V priedai iš dalies keičiami pagal šio reglamento priedą.

2 straipsnis

Dėl veikliųjų medžiagų fenpiroksimato, triadimenolo ir triadimefono visuose produktuose ir ant jų, Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti iki 2017 m. spalio 27 d.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Jis taikomas nuo 2017 m. spalio 27 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2017 m. balandžio 3 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) European Food SAFEty Authority. Review of the existing maximum residue levels (MRLs) for fenpyroximate according to Article 12 of Regulation (EC) No 396/2005. EFSA Journal 2015;14(1):4382.

(3) European Food SAFEty Authority. Review of the existing maximum residue levels (MRLs) for triadimenol according to Article 12 of Regulation (EC) No 396/2005. EFSA Journal 2016;14(1):4377.

(4) 2004 m. sausio 30 d. Komisijos sprendimas Nr. 2004/129/EB dėl tam tikrų veikliųjų medžiagų neįtraukimo į Tarybos direktyvos 91/414/EEB I priedą ir dėl leidimų šių medžiagų turintiems augalų apsaugos produktams panaikinimo (OL L 37, 2004 2 10, p. 37).